โอเพนอัพ
ไม่เสียหน้า
18 ส.ค. 2554

ไม่เสียหน้า 
โดย...บุดดี เบลลี
เมื่อ 8 เดือนก่อน สำนักงานจัดการทรัพย์สินจุฬา ลงกรณ์มหาวิทยาลัย เพิ่งปรับปรุงภูมิทัศน์รอบสยามสแควร์ โดยนำแผงต้นไม้ประดับทางเท้าตกแต่งให้ทัศนียภาพสวยงาม
แต่มาถึงวันนี้ จำต้องรื้อถอนแผงต้นไม้ประดับออก เพราะกลายเป็นพื้นที่วางของไปแล้ว ต้นไม้ที่ปลูกไว้ อยากจะให้สวยงามเพื่อกันคนมายึดเป็นพื้นที่ขายของ กลับต้องเน่าตายจนเกลี้ยง กลายเป็นทัศนะอุจาดตาไปเสียนี่




ร้อนถึง รศ.น.อ.นพ.เพิ่มยศ โกศลพันธุ์ รองอธิการบดี กำกับดูแลสำนักงาน ทรัพย์สิน จุฬาลงกรณ์มหาวิทยาลัย ต้องออกโรงแจ้งว่า แม้ว่างานที่ทำมาไม่เป็นไปตามเป้า เพราะจะกันผู้ค้าหาบเร่แผงลอย แต่ก็กันไม่ได้
แถมยังถูกกดดันจากคนเดินเท้าที่ถูกละเมิดสิทธิในการใช้ทางเท้า ไปจนถึงคนพิการ และผู้ประกอบการที่เสียค่าเช่าอย่างถูกต้องในสยามสแควร์ 
แต่ยังไงก็ไม่เสียหน้า ด้วยเหตุผลที่บอกว่า เอาแผงต้นไม้ออก ก็เพื่อเปิดทางให้เทศกิจ กทม. เข้ามาจับกุมผู้ละเมิดเพื่อสร้างมาตรฐานจัดการเดียวกัน
แม้พื้นที่ริมฟุตบาทรอบสยามสแควร์ จะเป็นของจุฬาฯ เองก็ตาม